**נספח ה' – נוסח הסכם**

**הסכם**

שנערך ונחתם במשרדי הועדה המקומית לתכנון ובניה מעלה חרמון ביום \_\_\_\_\_\_\_\_\_\_\_\_

בין: הועדה המקומית לתכנון ובניה מעלה חרמון (להלן: "**הועדה**" ו/או "**המזמין**")

**מצד אחד**

לבין: עו"ד \_\_\_\_\_\_\_\_\_\_\_\_\_\_\_\_\_

מרח' \_\_\_\_\_\_\_\_\_\_\_\_\_\_\_\_

טלפון \_\_\_\_\_\_\_\_\_\_\_\_\_\_\_\_

(להלן: "**עוה"ד**" ו/או "**התובע**")

**מצד שני**

**הואיל** והועדה מעוניינת לקבל שירותים של יעוץ משפטי ותובע כמפורט בהסכם זה ובהתאם להוראות המכרז המהווה חלק בלתי נפרד מהסכם זה;

**והואיל** ועוה"ד הציע לועדה לשמש כיועץ משפטי ותובע ולתת את השירותים המבוקשים במכרז באופן אישי, והוא מצהיר כי הוא בעל ניסיון ומיומנות, וכן בעל הכישורים והאמצעים המתאימים לתת למזמין את השירותים באופן, במועדים ובתנאים המפורטים בהסכם זה;

**והואיל** והצדדים מעוניינים לסכם את זכויותיהם וחובותיהם בהסכם זה להלן;

**לפיכך הוסכם והותנה בין הצדדים כדלקמן;**

1. **מבוא וכותרות**
   1. המבוא להסכם זה מהווה חלק בלתי נפרד ממנו.
   2. מובהר בזאת, כי המכרז, נספחיו, והמסמכים שצורפו אליו על ידי עוה"ד במסגרת הצעתו, מהווים אף הם חלק בלתי נפרד מהסכם זה.
   3. במקרה של סתירה בין ההסכם לבין מסמכי ההליך האמורים, יגבר האמור בהסכם.
   4. כותרות הסעיפים נועדו לשם הנוחות בלבד ולא ישמשו לפרשנותו.
2. **תקופת ההתקשרות**
   1. ההתקשרות תהיה לתקופה של \_\_\_\_\_ חודשים, שתחילתה ביום \_\_\_\_\_ וסיומה ביום \_\_\_\_\_\_ (להלן: "**תקופת ההתקשרות**").
   2. לועדה האופציה (זכות הברירה) לפי שיקול דעתה הבלעדי, להאריך את תקופת ההתקשרות בתקופות נוספות בנות עד 12 חודשים כל אחת (להלן: "**תקופת האופציה**"), בכפוף להמלצת הועדה המייעצת, כהגדרתה בהנחיות היועץ המשפטי לממשלה מס' 8.1100 ובכפוף למתן הודעה על כך בכתב לתובע העירוני לפחות 30 יום לפני תום תקופת ההסכם, ובלבד שתקופת ההתקשרות לא תעלה על חמש (5) שנים בסך הכל.
   3. בתקופת האופציה, ככל שהוארכה ההתקשרות, יחולו כל הוראות הסכם זה בשינויים המתחייבים.
   4. למרות האמור לעיל, רשאית המועצה, בכל עת ומכל סיבה שהיא, להביא את ההתקשרות לידי גמר על ידי הודעה בכתב על כך לעוה"ד, 60 יום מראש. ניתנה הודעה כאמור, תסתיים ההתקשרות מבלי שתעמוד לעוה"ד כל טענה בשל כך, בכפוף לתשלום התמורה המגיעה לו בגין ביצוע השירותים עד לסיום ההתקשרות.
   5. מבלי לגורע מהאמור לעיל, מובהר כי ככל שהתובע לא קיבל כתב הסמכה ו/או לא חודש כתב ההסמכה על ידי הועדה המייעצת מטעם היועץ המשפטי לממשלה, תהיה המועצה רשאית לבטל את ההסכם ללא כל הודעה מוקדמת, ולתובע לא תהיינה כל טענות ו/או תביעות, כספיות או אחרות, כנגד המועצה בגין ביטול ההסכם ו/או הדרישה לעורך דין חלופי.
3. **השבת תיקים**
   1. המזמין יהיה זכאי לדרוש בכתב לקבל בחזרה מעוה"ד, בכל עת וללא כל הודעה מוקדמת, את התיקים ו/או כל המסמכים, כולם או חלקם, שנמסרו לטיפולו, ועוה"ד יהיה חייב להשיבם לידי המזמין וזאת ללא כל דיחוי (להלן: "מכתב הדרישה").
   2. עוה"ד מתחייב לפעול בהתאם לדרישת המזמין ולהעביר אליו את כל התיקים וכלל החומרים המצויים בידו מתוקף התקשרות זו בתוך שבעה (7) ימים ממועד שליחת מכתב הדרישה.
   3. מובהר כי עוה"ד אינו רשאי לעכב אצלו חומר כלשהו מכל סיבה שהיא, לרבות לא בשל תשלום המגיע לו.
   4. הוראות סעיף זה הינן מעיקרי ההסכם והפרת כל אחת מהן תיחשב להפרה יסודית של ההסכם.
4. **היתרים, רישיונות ואישורים**
   1. עורך הדין מצהיר ומתחייב כי הוא מחזיק בכלל האישורים, ההסמכות, הביטוחים והמסמכים התקפים על מנת לשמש כתובע עירוני מטעם המועצה. עוה"ד מתחייב לחדש את תוקפם ולהציגם למזמין בכל עת שיידרש.
   2. מובהר כי נכונותן של הצהרות עוה"ד המפורטות בסעיף זה על כל חלקיו היא תנאי מהותי בהסכם זה. אי נכונות הצהרות אלה או חלקן, בין בעת חתימת הסכם זה ובין בכל מועד שלאחר מכן ייחשב כהפרה יסודית של הסכם זה מצד עוה"ד.
   3. עוה"ד מתחייב להודיע למזמין מיד על כל שינוי שיחול בתוקף הצהרותיו, לרבות על כל צו שניתן כנגדו והאוסר או מגביל את יכולתו ליתן את השירותים בהתאם להסכם זה על נספחיו.
5. **תנאי מתלה – מתן הסמכה כתובע על ידי המחלקה להנחית תובעים**
   1. מובהר, כי ההתקשרות על פי הסכם זה כפופה למתן כתב הסמכה בהתאם להנחיות היועץ המשפטי לממשלה מס' 8.1100, וכי ההסכם יכנס לתוקפו רק על קבלת כתב ההסמכה וכלל שזה ינתן. תנאי זה הינו תנאי עיקרי של הסכם זה.
   2. ניתנה הודעה מטעם היועץ המשפטי לממשלה או מי שהואצלה לו הסמכות לעניין זה בדבר סירוב ליתן כתב המסכה לתובע על פי הסכם זה, או שכתב ההסמכה יהיה כפוף לתנאים המשנים באופן מהותי את ההתקשרות מושא הסכם זה, יהיו הצדדים משוחררים מהתחייבויותיהם בקשר עם ההליך ויראו הסכם זה כבטל ומבוטל ולצדדים לא תהיה כל טענה ו/או תביעה ו/או סעד אחד כנגד משנהו בקשר לכך ו/או בקשר להליך.
   3. למען הסר ספק מובהר, כי כל הוצאה שתוצא על ידי עוה"ד לפני מתן כתב ההסמכה תהיה על אחריותו בלבד ועוה"ד לא יהיה רשאי לדרוש מאת הועדה ו/או להעלות כלפיה כל טענה ו/או תביעה ו/או דרישה בגין הוצאות כאמור.
6. **השירותים שינתנו על ידי עוה"ד**
   1. עוה"ד, בכפוף לאישור והסמכה מאת היועץ המשפטי לממשלה, ימלא תפקיד תובע הועדה המקומית ויועץ משפטי של הועדה המקומית.
   2. תפקידי עוה"ד מפורטים במפרט השירותים המצורף כנספח "א" להסכם זה ומהווה חלק בלתי נפרד ממנו.
   3. עוה"ד יספק את השירותים המפורטים **במשרדי הועדה** לפחות יום עבודה אחד בשבוע. יום עבודה, לצורך הסכם זה, הינו 8 שעות.
   4. על אף האמור לעיל, ובהתאם לצורך, יהיה עוה"ד נוכח במשרדי הועדה או במקום אחר לפי דרישת המזמין בהתאם לצרכי העבודה ו/או לפי דרישת יו"ר הועדה או מנהלת הועדה.
   5. עוה"ד מתחייב לספק את השירותים למזמין בעצמו ובאופן אישי ולא להעביר לצד ג' ובכלל זה משרד עו"ד/ עו"ד אחר את ביצוע השירותים נשוא המכרז אלא בהסכמת הועדה.
   6. עוה"ד מתחייב ליתן את השירותים בשעות עבודה, שאינן מקובלות בועדה, על מנת לתת מענה לצרכים דחופים, המתעוררים תדירות.
   7. עוה"ד לא יתחייב בשם המזמין ללא קבלת אישור מוקדם של המזמין.
   8. מובהר בזאת, למען הסר ספק כי בכל מקרה בו יסתייע עוה"ד במחליף, החלפה זו תהה כפופה להסכמת המזמין ו/או היועץ המשפטי לממשלה, זמנית ותחומה בייצוג במקרים חריגים ובודדים. מובהר כי לא יהיה בהחלפה הזמנית כדי להפחית מאחריותו הכוללת של עוה"ד לספק את השירותים כנדרש להלן.
   9. עוה"ד מתחייב לבצע את השירותים בנאמנות, בשקדנות, במומחיות ובמקצועיות הטובה ביותר, לשביעות רצונו המלא של המזמין, תוך שימוש בידע המקצועי העדכני ביותר המקובל כיום למתן שירותים כגון השירותים נשוא הסכם זה.
   10. עוה"ד מתחייב להשתמש על חשבונו, בציוד, תוכנות מחשב, שירותי מחשוב ומזכירות וכל אמצעי אחר הדרושים למתן השירותים באופן מיטבי, יעיל ומקצועי ובהתאם להוראות הדין.
   11. עוה"ד מתחייב למסור למזמין עדכונים, דיווחים, סיכומים, הסברים וכל מידע רלוונטי אחר בקשר למילוי תפקידו במתכונת ובאופן שיידרש לכך ע"י המזמין או מי מטעמו, לרבות השתתפות בישיבות עבודה ככל שיידרש.
   12. עוה"ד מתחייב לפעול בהתאם למדיניות הוועדה המקומית לתכנון ובניה, תוך שיתוף פעולה מלא וכן, מתחייב לפעול בהתאם למדיניות האכיפה הכללית.
   13. המזמין יהא רשאי להעביר את הטיפול או הייצוג בעניינים מסוימים בעלי מורכבות או בעניינים הדורשים מיומנות משפטית מיוחדת לעו"ד אחר שיש לו מיומנות לנושא הספציפי שבו מדובר .החליט המזמין לעשות כן, מתחייב עוה"ד לשתף פעולה עמו ועם עוה"ד שייבחר לצורך מתן שירותים אלו.
   14. מובהר בזאת, כי כל חומר ומידע שייאסף ע"י עוה"ד ויצטבר אצלו בכל צורה ובכל מדיה במהלך עבודתו יועמד לרשות המזמין ו/או מי מטעמו ללא תנאי ובכל עת. כמו כן, באם יידרש, ימסור עוה"ד העתק מלא של העבודה, המסמכים, וכל חומר אחר במדיה מגנטית ו/או על נייר, לידי המזמין ו/או למי מטעמו.
   15. מבלי לפגוע בכלליות האמור לעיל, מתחייב עוה"ד לעשות כל דבר אשר סביר שמומחה היה עושה לשם ביצוע השירותים על פי הסכם זה.
   16. הוראות סעיף זה הינן מעיקרי ההסכם והפרת כל אחת מהן תיחשב להפרה יסודית של ההסכם.
7. **איסור פעולה בניגוד עניינים**
   1. עוה"ד רשאי להמשיך ולספק שירותים לאחרים זולת המזמין, ובלבד שלא יהיה בכך משום פגיעה בחובותיו לפי הסכם זה ו/או ניגוד עניינים כאמור .
   2. עוה"ד מצהיר כי החל ממועד חתימת הסכם זה לא קיים כל ניגוד עניינים בינו או בין התחייבויותיו עפ"י הסכם זה ובין קשריו העסקיים, המקצועיים או האישיים, בין בשכר או תמורת טובות הנאה כלשהם ובין אם לאו, לרבות כל עסקה או התחייבות שיש בה ניגוד עניינים, ואין קשר כלשהו בינו לבין כל גורם אחר הנוגעים לתחומי ם שבהם עוסקים השירותים, זולת במסגרת מתן השירותים ולצורך ביצוע הסכם זה (להלן: "ניגוד עניינים").
   3. "ניגוד עניינים" משמעו אף חשש לניגוד עניינים כאמור.
   4. עוה"ד מתחייב כי בעת שירותיו לפי הסכם זה, וכן בתקופה של 6 חודשים מתום תקופת ההסכם, עוה"ד וכל מי מטעמו ימנעו מכל תפקיד או עיסוק שיש בהם ניגוד עניינים עם השירותים על פי ההסכם הנ"ל.
   5. עוה"ד לא ייתן ייעוץ משפטי במהלך תקופת ההסכם ובמשך 6 חודשים לאחר תום תקופת ההסכם לעובדי המזמין, לראש רשות מקומית, לחבר המועצה או הוועדה, לעובד בכיר ברשות מקומית אשר הינה חברה בוועדה, במהלך תקופת כהונתם.
   6. לאחר תום תקופת ההסכם עוה"ד לא ישתתף, לא ייצג לקוח וימנע הימנעות מוחלטת מכל מעורבות בנושא אשר טופל על ידו במהלך תקופת עבודתו כתובע לפי הסכם זה.
   7. לא יימצא עוה"ד בניגוד עניינים – היה ובכל זאת נוצר מצב של ניגוד עניינים, ידווח עוה"ד על כך מיד וללא דיחוי ליו"ר הועדה בכתב וימלא אחר כל הנחיות המזמין בנדון.
   8. עוה"ד מתחייב להודיע לנציג המזמין המוסמך מיד וללא דיחוי, על כל נושא אשר לגביו יש לו ו/או למשרד, עניין העלול ליצור ניגוד עניינים עם שירותיו ע"פ הסכם זה, ועל כל שינוי שיחול בהצהרותיו והתחייבויותיו על פי נספח ז' עליו חתם במסגרת המכרז זה ומהווה חלק בלתי נפרד מהסכם זה, ולנהוג בהתאם להוראות המזמין בנדון ועל פי כל דין.
   9. היועץ המשפטי של המזמין, או מי שהוא יסמיך לעניין זה, יכריע בכל מקרה בו יעלה ספקו/או חשש לניגוד עניינים כאמור לעיל.
   10. היה ויוחלט כי עוה"ד לא יכול להמשיך בעבודה בנושא מסוים שנמצא לגביו ניגוד עניינים, רשאי המזמין להעביר את הטיפול באותו נושא לעו"ד אחר, לפי שיקול דעתו הבלעדי של המזמין.
   11. אין באמור בסעיף זה כדי לגרוע מכל הוראה בדבר איסור ניגוד עניינים בדין, בהלכה הפסוקה ובהנחיות היועמ"ש, אלא להוסיף עליהן.
8. **איסור הסבת ההסכם**
   1. עוה"ד אינו רשאי להמחות כל זכות ו/או חובה על פי הסכם זה ו/או למסור ו/או להעביר לאחר את זכויותיו או חובותיו או חלק מהן, אלא באישור המזמין בכתב ומראש.
   2. כל מסירה או העברה של השירותים שתבוצע על ידי עוה"ד בניגוד להוראות סעיף זה תהא בטלה ומבוטלת וחסרת כל תוקף.
   3. זכויותיו של עוה"ד לפי ההסכם ומכוחו, כולן או מקצתן, אסורות בשעבוד כלשהו.
   4. הוראות סעיף זה הינן מעיקרי ההסכם והפרת כל אחת מהן תיחשב להפרה יסודית של ההסכם.
9. **התמורה**
   1. בכפוף למילוי כל התחייבויותיו של עוה"ד על פי הוראות הסכם זה, יהא עוה"ד זכאי לשכר טרחה חודשי בסך של \_\_\_\_\_\_\_\_\_\_\_\_ ₪ (להלן: "**שכר הטרחה**").
   2. שכר הטרחה אינו כולל מס ערך מוסף, והוא יווסף בשיעורו כפי שיהיה בתוקף במועד ביצועו של כל תשלום.
   3. שכר הטרחה הינו כולל וסופי, מהווה תמורה מלאה לכל מרכיבי השירות שעוה"ד יספק מכוח הסכם זה לועדה. למען הסר ספק, מובהר כי שכר הטרחה כולל את כל ההוצאות, מכל מין וסוג שהוא, וללא יוצא מהכלל, הכרוכות ו/או הנובעות ממתן השירותים למזמינות, לרבות ייצגו בכל הערכאות בכל התיקים הנוגעים ו/או הנובעים ו/או הקשורים לתחומים בהם מספק עוה"ד שירות למזמן, עלויות שכר, הוצאות נסיעה, הוצאות משרדיות, הדפסות וצילומים, ביטוחים, ביטול זמן וכדומה. עו"הד לא יהיה זכאי לכל תוספת לשכר הטרחה הנקוב לעיל, ולא תעמודנה לו טענות או דרישות כלשהן ביחס לשכר הטרחה.
   4. בשום מקרה, לא יותנה שכר הטרחה בתוצאות הליך כלשהו, ולא ישולם אלא על ידי המזמין בלבד ולא על ידי צד שלישי כלשהו.
   5. יודגש כי הוצאות ושכ"ט עו"ד שייפסקו ע"י ערכאות שיפוטיות ומעין שיפוטיות יהוו קניין המזמין ועוה"ד מתחייב להעבירן ישירות למזמין, ככל שלא שולמו לו במישרין.
   6. אופן ביצוע התשלום:
      1. עוה"ד יגיש חשבון עסקה או חשבונית לתשלום, בגין השירותים שניתנו על ידו בהתאם לאמור בהסכם זה, בחודש שחלף.
      2. המזמין ישלם לעוה"ד את התשלומים בהתאם להוראות סעיף זה ועל פי הנהלים והמועדים כדלקמן: שוטף +30, הכל בכפוף לאישור החשבוניות על ידי נציג המזמין.
      3. מובהר בזאת, כי קבלת התמורה על פי הסכם זה מותנית בהגשת דיווח כאמור לעיל.
      4. היקף השירותים יהיה על פי צרכי המזמין, והמזמין אינו מתחייב כי ההעסקה תהיה מוגבלת להיקף שעות כלשהו.
10. **היעדר יחסי עבודה בין הצדדים**
    1. עוה"ד מצהיר כי ידוע לו, כי מעמדו בכל הקשור ביחסיו עם המועצה יהא כמעמד קבלן עצמאי, ולא יהיו בינו לבין הועדה או בין הועדה לבין מי שיועסק על ידו לשם מתן השירותים יחסי עובד מעביד. בכל מקרה בו ייקבע אחרת ביחס לעוה"ד או מי מעובדיו או הפועל מטעמו, מתחייב העו"ד לפצות ולשפות את הועדה בגין כל תשלום בו תחויב הועדה בגין קביעה כאמור.
    2. בנוסף, ומבלי לגרוע מהוראות הסכם זה, מוסכם ומותנה בין הצדדים כי בהתאם למעמדו כקבלן עצמאי, אין המזמין אחראי לגביו ולגבי עובדיו או המועסקים על ידו או הפועלים מטעמו בגין מחלה תאונה או כל נזק אחר שעלול להיגרם למי מהם תוך כדי מתן השירותים או כתוצאה מביצועם, וכן אין המזמין חייב בתשלום לביטוח הלאומי עבור מתן השירותים.
    3. העסיק עוה"ד עובדים, הוא יהיה אחראי לקיום מלא ושלם של כל חוקי העבודה החלים על העובדים, ובכלל זה חוק שכר מינימום, התשמ"ז – 1987.
11. **חובת ביטוח**
    1. מבלי לגרוע מאחריותו ומהתחייבותו של עוה"ד על פי כל דין ועל פי יתר הוראות הסכם זה, מובהר כי על עוה"ד יחולו הוראות נספח הביטוח המצ"ב ומהווה חלק בלתי נפרד ממנו.
    2. עוה"ד אחראי על פי דין לכל אובדן ו/או הפסד ו/או נזק שייגרמו לועדה ו/או לעובדיה ו/או לצד ג' כלשהו ו/או לעוה"ד ו/או למי מטעמו, עקב מעשה ו/או מחדל ו/או טעות ו/או השמטה של עוה"ד או של מי מעובדיו ו/או המועסקים על ידו.
    3. עוה"ד פוטר את הועדה ו/או עובדיה מכל אחריות לכל אובדן ו/או נזק הנמצא באחריות כאמור לעיל ו/או על פי דין ומתחייב לשפות ו/או לפצות את הועדה על כל נזק שיגרם לה ו/או דרישה ו/או תביעה שתוגש נגדה לרבות הוצאות משפטיות לעוה"ד על כל תביעה כאמור ותאפשר לו להתגונן מפניה.
    4. בכל מקרה, עוה"ד יהיה אחראי אף לנזקים העולים על סכומי גבולות האחריות שביטח את עצמו.
    5. סיומו/ביטולו של הסכם זה, מכל סיבה שהיא, לא יהיה בו כדי לגרוע מאחריות עוה"ד לגבי נזקים שעילת התביעה בגינם נובעת מהסכם זה או קשורה בהם.
12. **סודיות**
    1. עוה"ד מתחייב לשמור בסוד ולא להעביר, להודיע, למסור או להביא לידיעת כל גורם, במישרין, בעקיפין ו/או בכל דרך שהיא, כל מידע, ידיעה, סוד מסחרי, נתונים, חפץ, מסמך מכל סוג שהוא או כל דבר אחר שלפי טיבם אינם נכסי הכלל (להלן: "**מידע סודי**") שיגיעו לידי עוה"ד, עובדיו או מי מטעמו עקב או בקשר להסכם זה, בתוקף או בקשר עם ביצועו ו/או בקשר עם המזמין, וזאת במהלך ביצוע ההסכם, לפניו ו/או לאחר מכן – ללא אישור המזמין מראש ובכתב
    2. עוה"ד מתחייב לשמור בתנאים בטוחים כל מידע סודי או מסמך רשמי שנמסר לו או שיגיעו אליו עקב ביצוע הסכם זה, בתוקף או בקשר עם ביצועו או בקשר עם המזמין.
    3. המזמין רשאי להורות לעוה"ד בדבר הסדרים מיוחדים לעניין שמירת סודיות, לרבות קביעת הסדרי בטחון מיוחדים, הסדרי מידור או נוהלי עבודה מיוחדים ועוה"ד מתחייב למלא אחר דרישות המזמין בנדון.
    4. עוה"ד מתחייב שלא להשתמש במידע סודי למטרה כלשהי מלבד לביצוע הסכם זה, אלא באישור מראש ובכתב מאת נציג המזמין המוסמך.
    5. עוה"ד מתחייב למסור למזמין, לפי דרישתו, עם סיום מתן השירותים על פי הסכם זה את כל המידע הסודי שנאסף על ידו במסגרת מתן השירותים וכן כל מידע, מסמך או נכס שנמסר לו על ידי המזמין.
    6. עם סיום הסכם זה מכל סיבה שהיא, יעמיד עוה"ד לרשות המזמין בצורה מלאה ,מסודרת ועניינית את כל הידע והמידע הנמצאים ברשותו בקשר למתן השירותים ולביצוע הסכם זה (להלן: "**המידע**") כל המידע יועבר למזמין ו/או לצד שלישי שימנה המזמין, בכל אופן שבו הוא קיים, בכתב, בקבצי מחשב, בע"פ ו/או כל אופן אחר, בלוח זמנים שייקבע ע"י המזמין, וללא כל תמורה נוספת. למען הסר ספק, מובהר בזאת כי כל המידע הינו קניינו הבלעדי של המזמין.
    7. עוה"ד מתחייב לחתום ולהחתים כל מי שעובד במשרדו ו/או מטעמו, אשר עשוי להיחשף למידע כאמור על הצהרת סודיות שצורפה כנספח "ד" למכרז ומהווה חלק בלתי נפרד מהסכם זה.
    8. כל חומר או מידע הקשור במתן השירותים או שנמסר עקב או אגב נתינתם הינו רכושו הבלעדי של המזמין ועוה"ד, או מי מטעמו אינו רשאי למסור לאדם אחר, פרט לעובדי המזמין המוסמכים לכך, כל חומר, ציוד או מידע הקשור במתן השירותים, וכן אינו רשאי לשמור לעצמו העתקים של כל חומר או מסמך כאמור אלא בהתאם לאישור בכתב מאת המזמין.
    9. עוה"ד מתחייב להחזיר עם סיום תקופת ההסכם או לפני כן על פי בקשת המזמין, למזמין או למי שהורה המזמין, כל חומר שקיבל לצורך מתן השירותים ו/או שערך לצורך ו/או במסגרת מתן השירותים נשוא הסכם זה.
13. **שינוי בהסכם או בתנאים**
    1. מוסכם על הצדדים כי כל שינוי בהסכם או בתנאים הכלליים יהיה תקף רק אם נעשה בכתב ונחתם על ידי הנציגים המוסמכים של הצדדים. מוסכם כי הימנעות מתביעת זכות לא תחשב כוויתור על אותה זכות.
    2. מוצהר ומוסכם בין הצדדים כי תנאי הסכם זה מהווים ביטוי שלם ומלא של זכויות הצדדים, והם מבטלים כל הסכם, מצג ,הבטחה או נוהג שקדם לחתימתו.
    3. שום ויתור, הנחה, הימנעות או שיהוי של המזמין במימוש זכויותיו על פי הסכם זה, לא יתפרשו כוויתור או מניעה אלא אם נעשו בכתב על ידי מורשי החתימה מטעם המזמין.
14. **אגרות והוצאות**
    1. התשלום בגין אגרות בית משפט, ככל שהיה בכך צורך, ישולם ע"י המועצה, וכנגד מסירת רשימה מפורטת ע"י עוה"ד של ההליכים בגינם נדרש התשלום.
    2. אם יידרש ביצוע מסירות אישיות של כתבי אישום ו/או כתבי טענות אחרים ו/או הזמנות לדין אשר נקבע על ידי בית משפט כי יבוצעו במסירה אישית על ידי הועדה, ישולמו ההוצאות ישירות ע"י הועדה לשליחים או ישולמו לעוה"ד כנגד קבלות שיומצאו לועדה. ככל שיידרשו הוצאות מיוחדות אחרות, כגון פלט רשם חברות, חקירות רלוונטיות, עוה"ד יקבל אישור הועדה בכתב להוצאה והועדה תישא בתשלום הוצאות אלו כנגד חשבוניות מס כדין.
15. **דיווח**
    1. עוה"ד ידווח בכתב למחלקה/ועדה הרלוונטית במועצה בסיום כל יום דיונים וכן בתום הטיפול בתיקים. כמו כן עוה"ד ידווח בכתב על מצב התיקים בטיפולו בהתאם לבקשת המזמין או מי מטעמו, באופן שוטף ובהתאמה להיקף הדיווח הקיים, לרבות מסירת העתקי מסמכים רלוונטיים (כתב אישום, פרוטוקולים, החלטות, גזרי דין, הכרעות וכיו"ב).
16. **קיזוז והיעדר זכות עיכבון**
    1. מוצהר ומוסכם כי למזמין הזכות לקזז מכל תמורה כספית לה זכאי עוה"ד על פי הסכם זה כל חוב, הוצאה ו/או תשלום שנעשו על ידי המזמין או שהוא נדרש לבצעם והם מוטלים לפי הסכם זה על עוה"ד וכן כל תשלום שעוה"ד חייב למזמין כפיצוי על פי דין או על פי פס"ד של בימ"ש. בהתחשב במהות השירותים וייחודם עוה"ד מוותר על זכות העיכבון העומדת לרשותו ע"פ כל דין.
17. **הודעות**
18. מוסכם בזה כי כל הודעה לפי הסכם זה תימסר מאת צד אחד למשנהו באופן אישי, בפקס, או בדואר רשום בהתאם לכתובות הצדדים הנקובות בהסכם זה, ותחשב שנתקבלה לאחר חמישה ימים מיום המסירה לבית הדואר. הודעה שנמסרה במסירה אישית תיחשב ככזו שנתקבלה במועד מסירתה.

**ולראיה באו הצדדים על החתום:**

|  |  |  |
| --- | --- | --- |
|  |  |  |
| **הועדה המקומית לתכנון ובניה**  **מעלה חרמון** |  | **עוה"ד**  **חותמת + חתימה** |